O‘zbekiston Respublikasi Tibbiy-ijtimoiy xizmatlarni rivojlantirish agentligining tibbiy-ijtimoiy muassasalari to‘g‘risidagi nizomlarni tasdiqlash haqida

O‘zbekiston Respublikasi Prezidentining “Keksalar va nogironligi bo‘lgan shaxslarni ijtimoiy qo‘llab-quvvatlash, “Saxovat” va “Muruvvat” internat uylari tizimini yanada rivojlantirish to‘g‘risida” 2021-yil 25-martdagi PF-6195-son Farmoni hamda “O‘zbekiston Respublikasi Tibbiy-ijtimoiy xizmatlarni rivojlantirish agentligi faoliyatini tashkil etish to‘g‘risida” 2021-yil 25-martdagi PQ-5038-son qarori ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Tibbiy-ijtimoiy xizmatlarni rivojlantirish agentligining tibbiy-ijtimoiy muassasalari to‘g‘risidagi nizomlar tasdiqlansin, shu jumladan quyidagilarni nazarda tutuvchi:
 a) “Saxovat” keksalar va nogironligi bo‘lgan shaxslar uchun internat uylari to‘g‘risidagi nizom 1-ilovaga muvofiq:
 O‘zbekiston Respublikasi Tibbiy-ijtimoiy xizmatlarni rivojlantirish agentligi (keyingi o‘rinlarda — Agentlik) tomonidan “Saxovat” internat uylarini Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan kelishgan holda tashkil etish, qayta tashkil etish va tugatish tartibi;
 “Saxovat” internat uylarining asosiy vazifalari va funksiyalari, “Saxovat” internat uylariga qabul qilish, ichki ishlar organlarining muayyan yashash joyiga ega bo‘lmagan shaxslarni reabilitatsiya qilish markazlarida saqlanayotganlarni “Saxovat” internat uylariga joylashtirish tartibi;
 vasiylikka olingan shaxslarga tibbiy-ijtimoiy yordam ko‘rsatish maqsadida “Saxovat” internat uylarida tibbiy-psixologik komissiya faoliyatini tashkil etish, “Saxovat” internat uylari faoliyatini tashkil etish, “Saxovat” internat uylarini boshqarish tartibi;
 b) “Muruvvat” nogironligi bo‘lgan shaxslar uchun internat uylari to‘g‘risidagi nizom 2-ilovaga muvofiq:
 Agentlik tomonidan “Muruvvat” internat uylarini Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan kelishgan holda tashkil etish, qayta tashkil etish va tugatish tartibi;
 “Muruvvat” internat uylarining asosiy vazifalari va funksiyalari, “Muruvvat” internat uylariga qabul qilish, ichki ishlar organlarining muayyan yashash joyiga ega bo‘lmagan shaxslarni reabilitatsiya qilish markazlarida saqlanayotganlarni “Muruvvat” internat uylariga joylashtirish tartibi;
 vasiylikka olinganlarga tibbiy-ijtimoiy yordam ko‘rsatish maqsadida “Muruvvat” internat uylarida tibbiy-psixologik komissiya tashkil etish, “Muruvvat” internat uylari faoliyatini tashkil etish, “Muruvvat” internat uylarini boshqarish tartibi;
 v) “Muruvvat” nogironligi bo‘lgan bolalar uchun internat uylari to‘g‘risidagi nizom 3-ilovaga muvofiq:
 Agentlik tomonidan “Muruvvat” bolalar internat uylarini Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan kelishgan holda tashkil etish, qayta tashkil etish va tugatish tartibi;
 “Muruvvat” bolalar internat uylarining asosiy vazifalari va funksiyalari, “Muruvvat” bolalar internat uylariga qabul qilish, “Muruvvat” bolalar internat uylarida ta’lim-tarbiya jarayonini tashkil etish tartibi;
 “Muruvvat” bolalar internat uylari faoliyatini tashkil etish, “Muruvvat” bolalar internat uylarini boshqarish tartibi;
 g) Keksalar va nogironligi bo‘lgan shaxslar, urush va mehnat faxriylari uchun sanatoriylar to‘g‘risidagi nizom 4-ilovaga muvofiq:
 Agentlik tomonidan sanatoriylarni (respublika sanatoriylaridan tashqari) Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan kelishgan holda tashkil etish, qayta tashkil etish va tugatish tartibi;
 sanatoriylarning asosiy vazifalari va funksiyalari, ularning huquqlari va javobgarligi, sanatoriylar faoliyatini tashkil etish, sanatoriylarni boshqarish, shuningdek sanatoriylar faoliyatini moliyalashtirish tartibi;
 d) Urush va mehnat faxriylari uchun respublika pansionati to‘g‘risidagi nizom 5-ilovaga muvofiq:
 Agentlik tomonidan pansionatni Toshkent shahar hokimligi bilan kelishgan holda tashkil etish, qayta tashkil etish va tugatish tartibi;
 pansionatning asosiy vazifa va funksiyalari, pansionatga O‘zbekiston Respublikasida doimiy yashaydigan I va II guruhlar nogironligi bo‘lgan shaxslar va O‘zbekiston Respublikasining Oila kodeksiga muvofiq ularni parvarish qilishi shart bo‘lgan qarindoshlari yoki boshqa shaxslar bo‘lmagan yolg‘iz urush va mehnat faxriylarini qabul qilish tartibi;
 pansionatda vasiylikka olinganlarning huquq va majburiyatlarini ta’minlash, vasiylikka olinganlarga tibbiy-ijtimoiy yordamni amalga oshirish maqsadida pansionatda tibbiy-psixologik komissiya tashkil etish, pansionat faoliyatini tashkil etish, uni boshqarish tartibi.
 2. Quyidagilar Agentlikning tibbiy-ijtimoiy muassasalari faoliyatini moliyalashtirish manbalari etib belgilansin:
 Qoraqalpog‘iston Respublikasi budjeti, viloyatlar va Toshkent shahar mahalliy budjetlari mablag‘lari;
 jismoniy va yuridik shaxslarning homiylik xayriyalari;
 qonunchilik hujjatlari bilan taqiqlanmagan boshqa manbalar. 
 3. Vazirlar Mahkamasining “Odam savdosi jabrdiydalariga yordam berish bo‘yicha respublika reabilitatsiya markazini tashkil etish to‘g‘risida” 2008-yil 5-noyabrdagi 240-son qaroriga 6-ilovaga muvofiq o‘zgartirishlar kiritilsin.
 4. O‘zbekiston Respublikasi Hukumatining 7-ilovaga muvofiq ayrim qarorlari o‘z kuchini yo‘qotgan deb hisoblansin. 
 5. Agentlik manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 
 6. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari B.A. Musayev va O‘zbekiston Respublikasi Tibbiy-ijtimoiy xizmatlarni rivojlantirish agentligi direktori A.K. Inakov zimmasiga yuklansin. 
 1. Ushbu Nizom O‘zbekiston Respublikasi Tibbiy-ijtimoiy xizmatlarni rivojlantirish agentligining (keyingi o‘rinlarda — Agentlik) “Saxovat” keksalar va nogironligi bo‘lgan shaxslar uchun internat uylarining (keyingi o‘rinlarda — “Saxovat” internat uylari) maqomi, asosiy vazifalari va funksiyalari, shuningdek, ularning faoliyatini tashkil etish tartibini belgilaydi. 
 2. “Saxovat” internat uylari O‘zbekiston Respublikasida doimiy yashaydigan, O‘zbekiston Respublikasi Oila kodeksining 57-moddasiga muvofiq ularni parvarish qilishi shart bo‘lgan birinchi darajadagi qarindoshlari yoki vasiylari bo‘lmagan yolg‘iz keksalar, 18 yoshidan boshlab I va II guruh nogironligi bo‘lgan shaxslar hamda o‘zgalar parvarishiga muhtoj yolg‘iz yashovchi I guruh nogironligi bo‘lgan keksalar (keyingi o‘rinlarda — vasiylikka olinuvchilar) uchun tibbiy-ijtimoiy xizmatlarni ko‘rsatadigan davlat tibbiy-ijtimoiy muassasalari hisoblanadi. 
 3. “Saxovat” internat uylari o‘z faoliyatida O‘zbekiston Respublikasi Konstitutsiyasiga va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, Agentlikning buyruqlariga, boshqa qonunchilik hujjatlariga, ushbu Nizomga, shuningdek o‘z ustavlariga amal qiladi. 
 4. “Saxovat” internat uylari Agentlik tomonidan Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan kelishgan holda belgilangan tartibda tashkil etilishi, qayta tashkil etilishi yoki tugatilishi mumkin. 
 “Saxovat” internat uylari tugatilganda Agentlik tomonidan vasiylikka olinganlarning belgilangan tartibda boshqa internat uylariga o‘tkazilishi ta’minlanadi.
 5. “Saxovat” internat uylarida vasiylikka olinganlarga tibbiy xizmat ko‘rsatish sifati, sanitariya qoidalari, normalari va gigiyena normativlariga rioya qilish hamda ixtisoslashtirilgan tibbiy yordam ko‘rsatish yuzasidan nazorat Agentlik hamda Sanitariya-epidemiologik osoyishtalik va jamoat salomatligi xizmati organlari tomonidan amalga oshiriladi. 
 6. “Saxovat” internat uylari ustavlari Agentlik tomonidan tasdiqlanadi. 
 7. “Saxovat” internat uylari faoliyati Qoraqalpog‘iston Respublikasi, viloyatlar va Toshkent shahar tibbiy-ijtimoiy xizmatlarni rivojlantirish boshqarmalari (keyingi o‘rinlarda — hududiy boshqarmalar) tomonidan muvofiqlashtiriladi. 
 8. “Saxovat” internat uylaridagi o‘rinlar soni Agentlik tomonidan Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan kelishgan holda, sanitariya qoidalari, normalari va gigiyena normativlariga majburiy rioya qilgan holda belgilanadi. 
 9. “Saxovat” internat uylarida davolash-mehnat va faollashtiruvchi terapiyani amalga oshirish uchun davolash-ishlab chiqarish (mehnat) ustaxonalari, shuningdek, “Saxovat” internat uylari qishloq joylarda joylashgan hollarda zarur anjomlarga, asbob-uskunalarga va transportga ega bo‘lgan yordamchi xo‘jalik tashkil etiladi.
 10. “Saxovat” internat uyi tibbiy-ijtimoiy xizmatlar ko‘rsatadigan davlat tibbiy-ijtimoiy muassasasi sifatida davlat xizmatlari markazlarida davlat ro‘yxatidan o‘tkaziladi. 
 11. Quyidagilar “Saxovat” internat uylarining asosiy vazifalari hisoblanadi:
 keksalar va nogironligi bo‘lgan shaxslarga ijtimoiy xizmat ko‘rsatish, ularni sog‘lomlashtirish va qo‘llab-quvvatlash, ularning sifatli tibbiy-ijtimoiy yordam olishlari uchun qulay shart-sharoitlar yaratish; 
 keksalar va nogironligi bo‘lgan shaxslarning ijtimoiy-huquqiy himoyasini ta’minlash; 
 nogironligi bo‘lgan shaxslarni ijtimoiy moslashtirish, ularga o‘z qiziqishlaridan kelib chiqib kasb-hunar o‘rgatish; 
 dastlabki tibbiy yordam ko‘rsatish, sog‘liqni saqlash tizimining yuqori malakali mutaxassislarini jalb etgan holda, keksalar va nogironligi bo‘lgan shaxslarni har yili ikki marta tibbiy ko‘rikdan o‘tkazish, sanatoriylarda rejali sog‘lomlashtirish va ixtisoslashtirilgan statsionarlarda davolashni tashkil qilish; 
 keksalar va nogironligi bo‘lgan shaxslarni protez-ortopediya buyumlari, reabilitatsiyaning texnik vositalari (eshitish apparatlari, nogironlar aravachalari, hassa va qo‘ltiqtayoqlar, yurish moslamalari), shaxsiy gigiyena vositalari bilan ta’minlash; 
 keksalar va nogironligi bo‘lgan shaxslarga ko‘rsatiladigan tibbiy-ijtimoiy xizmatlarni muntazam takomillashtirib borish; 
 ma’naviy-ma’rifiy va madaniy tadbirlarni, shu jumladan konsert dasturlarini tashkil etish orqali keksalar va nogironligi bo‘lgan shaxslarning madaniy hayotda faol ishtirok etishlarini ta’minlash; 
 keksalar va nogironligi bo‘lgan shaxslarning yurtimizda diqqatga sazovor joylar va ziyoratgohlarga tashriflarini tashkil etish; 
 ta’lim muassasalari, nodavlat notijorat tashkilotlari ishtirokida madaniy-ma’rifiy tadbirlarni o‘tkazish orqali yoshlarni keksalarni e’zozlash ruhida tarbiyalash.
 12. “Saxovat” internat uylari ular zimmasiga yuklatilgan asosiy vazifalarga muvofiq ravishda quyidagi funksiyalarni bajaradi:
 a) keksalar va nogironligi bo‘lgan shaxslarga ijtimoiy xizmat ko‘rsatish, ularni sog‘lomlashtirish va qo‘llab-quvvatlash, ularning sifatli tibbiy-ijtimoiy yordam olishlari uchun qulay shart-sharoitlarni yaratish sohasida:
 “Saxovat” internat uylarida vasiylikka olinganlarning tibbiy-ijtimoiy ta’minotini to‘liq davlat tomonidan amalga oshirilishini ta’minlaydi;
 vasiylikka olinganlarga malakali mutaxassislar tomonidan o‘z vaqtida va sifatli ijtimoiy, maishiy va madaniy xizmat ko‘rsatilishini ta’minlaydi;
 vasiylikka olinganlarning salomatligini mustahkamlash va davolanishlari uchun zarur shart-sharoitlarni yaratadi;
 “Saxovat” internat uylariga biriktirilgan tibbiyot muassasalari, o‘rta, professional va oliy ta’lim muassasalari bilan aniq chora-tadbirlar asosida ish jarayonini tashkil etadi;
 b) keksalar va nogironligi bo‘lgan shaxslarning ijtimoiy-huquqiy himoyasini ta’minlash sohasida:
 vasiylikka olinganlarning huquq va qonuniy manfaatlari himoya qilinishini ta’minlaydi; 
 nogironligi bo‘lgan shaxslarning huquqlari to‘g‘risidagi qonunchilik hujjatlarining ijrosini ta’minlash sohasidagi muammolarni o‘z vaqtida bartaraf qiladi va Agentlikka tegishli takliflar kiritib boradi;
 v) nogironligi bo‘lgan shaxslarni ijtimoiy moslashtirish, ularga o‘z qiziqishlaridan kelib chiqib kasb-hunar o‘rgatish sohasida:
 kasbiy va ijtimoiy reabilitatsiya qilish uchun zarur shart-sharoitlar yaratish, mavjudlarini takomillashtirishga yo‘naltirilgan tadbirlarni amalga oshiradi; 
 muntazam ilg‘or xorijiy tajribalarni joriy etish yuzasidan Agentlikka takliflar kiritadi;
 g) dastlabki tibbiy yordam ko‘rsatish, sog‘liqni saqlash tizimining yuqori malakali mutaxassislarini jalb etgan holda keksalar va nogironligi bo‘lgan shaxslarni bepul har yili ikki marta chuqurlashtirilgan tibbiy ko‘rikdan o‘tkazish, sanatoriylarda rejali sog‘lomlashtirish va ixtisoslashtirilgan statsionarlarda davolashni tashkil qilish sohasida: 
 dastlabki tibbiy yordam ko‘rsatishni ta’minlashda muassasani birinchi tibbiy yordam uchun zarur dori vositalari va malakali tibbiyot xodimlari bilan ta’minlaydi; 
 vasiylikka olinganlarni har yili ikki marta sog‘liqni saqlash tizimidagi biriktirilgan muassasalar va oliy tibbiy ta’lim muassasalarining malakali mutaxassislarini jalb qilgan holda chuqurlashtirilgan tibbiy ko‘rikdan o‘tkazadi;
 tibbiy ko‘rsatmaga muvofiq belgilangan tartibda ambulator, statsionar va ixtisoslashgan tibbiy yordam ko‘rsatish va davolash choralarini ko‘radi;
 vasiylikka olinganlarni yiliga bir marta sanatoriylarda sog‘lomlashtirish tadbirlarini amalga oshiradi;
 d) keksalar va nogironligi bo‘lgan shaxslarni protez-ortopediya buyumlari, reabilitatsiyaning texnik vositalari (eshitish apparatlari, nogironlar aravachalari, hassa va qo‘ltiqtayoqlar, yurish moslamalari), shaxsiy gigiyena vositalari bilan ta’minlash sohasida:
 vasiylikka olinganlarni tibbiy ko‘rsatkichlar bo‘yicha protez-ortopediya buyumlari, reabilitatsiyaning texnik vositalari bilan ta’minlaydi;
 vasiylikka olinganlarni ehtiyojga muvofiq shaxsiy gigiyena vositalari bilan ta’minlaydi;
 e) keksalar va nogironligi bo‘lgan shaxslarga ko‘rsatiladigan tibbiy-ijtimoiy xizmatlarni muntazam takomillashtirib borish sohasida: 
 vasiylikka olinganlarga tibbiy-ijtimoiy xizmat ko‘rsatish samaradorligini oshirish va takomillashtirishga qaratilgan yangi uslub va ijtimoiy texnologiyalarni tatbiq etadi hamda tegishli takliflarni Agentlikka kiritadi;
 j) ma’naviy-ma’rifiy va madaniy tadbirlarni, shu jumladan konsert dasturlari tashkil etish orqali keksalar va nogironligi bo‘lgan shaxslarning madaniy hayotda faol ishtirok etishlarini ta’minlash sohasida: 
 “Saxovat” internat uylarida muntazam madaniy-ma’rifiy tadbirlarni o‘tkazib boradi; 
 turli ko‘rik-tanlov va ko‘rgazmalar tashkil etadi hamda vasiylikka olingan shaxslar ishtiroki orqali ularda kelajakka umid, intilishlarini orttirish hamda vaqtlarini sermazmun o‘tkazishilari uchun shart-sharoit yaratadi;
 z) keksalar va nogironligi bo‘lgan shaxslarning yurtimizda diqqatga sazovor joylar va ziyoratgohlarga tashriflarini tashkil etish sohasida:
 “Saxovat” internat uylari sayohatga mo‘ljallangan avtobuslarda Turizm va sport vazirligining hududiy bo‘linmalari bilan birgalikda ijrochilar mablag‘lari hisobidan belgilangan tartibda turoperatorlar va turagentlar bilan shartnoma tuzgan holda muntazam ravishda “Saxovat” internat uylaridagi keksalarning respublikamizdagi diqqatga sazovor joylari va ziyoratgohlarga tashriflarini uyushtiradi; 
 i) ta’lim muassasalari ishtirokida madaniy-ma’rifiy tadbirlarni o‘tkazish orqali yoshlarda keksalarni e’zozlash ruhiyatini tarbiyalash sohasida:
 yoshlarni “Saxovat” internat uylarida vasiylikka olinganlar holidan xabar olish tadbirlarini tashkil etadi;
 ta’lim muassasalarida o‘tkaziladigan “Keksalar ma’rifati” soatiga tashriflar uyushtirish va boshqa ko‘rinishdagi tadbirlarni amalga oshirishga shart-sharoit yaratadi. 
 13. “Saxovat” internat uylari qonunchilik hujjatlarida belgilangan tartibda pullik xizmatlar ko‘rsatishi, jumladan, kunduzgi qatnov hamda internat tizimi (haftasiga 6 kungacha kelish) shaklida pullik xizmat ko‘rsatishi mumkin. 
 Bunda, ko‘rsatilgan jami pullik xizmatlarning 2 foizi miqdoridagi mablag‘lar Agentlikning budjetdan tashqari hisobvarag‘iga yo‘naltiriladi. 
 14. “Saxovat” internat uylariga O‘zbekiston Respublikasida doimiy yashaydigan, O‘zbekiston Respublikasi Oila kodeksining 57-moddasiga muvofiq ularni parvarish qilishi shart bo‘lgan qarindoshlari yoki boshqa shaxslar bo‘lmagan yolg‘iz keksalar, 18 yoshidan boshlab I va II guruh nogironligi bo‘lgan shaxslar hamda o‘zgalar parvarishiga muhtoj, yolg‘iz yashovchi I guruh nogironligi bo‘lgan keksalar qabul qilinadi.
 15. Quyidagilar “Saxovat” internat uylariga qabul qilishga qarshi ko‘rsatmalar hisoblanadi: 
 tez-tez, har oyda 5-martadan ko‘p tutqanoq sodir bo‘ladigan epilepsiya, muntazam tutqanoqlarga, epileptik maqomga, kun oxiriga borib bo‘shashuvchanlikka, disforiyalarga moyillik; 
 bemorning o‘zi va atrofidagilar uchun xavfli bo‘lgan moyillikning qo‘pol buzilishlari va axloqiy dag‘allik bilan birga kechadigan ruhiy kasalliklar; 
 jarayonning faol bosqichidagi sil kasalligi; 
 yuqumli teri va soch kasalliklari; 
 o‘tkir yuqumli kasalliklar; 
 salbiy jarayondagi, yomon holatda o‘tadigan shish kasalliklari va retsidivlari;
 tanosil kasalliklari. 
 “Saxovat” internat uylariga qabul qilish chog‘ida yuqori harorat yoki noaniq etiologiyali toshma aniqlangan shaxslar hududiy davolash-profilaktika muassasalariga yuboriladi. 
 16. “Saxovat” internat uylariga yuborish, shuningdek biridan ikkinchisiga o‘tkazish Agentlikning Vasiylikka olinuvchilarni tibbiy-ijtimoiy muassasalarga yuborish, shuningdek biridan ikkinchisiga o‘tkazish (ko‘chirish) bo‘yicha doimiy faoliyat yurituvchi maxsus komissiyasi (keyingi o‘rinlarda — Maxsus komissiya) qaroriga muvofiq hududiy boshqarma boshlig‘ining buyrug‘i asosida amalga oshiriladi.
 Maxsus komissiya tarkibi kamida 5 nafar a’zodan, shu jumladan Maxsus komissiya raisi va kotibidan iborat bo‘ladi. 
 Maxsus komissiya hududiy boshqarmalarning vasiylikka olinuvchilarni tibbiy-ijtimoiy muassasalarga rasmiylashtirish masalalari bo‘yicha ishlarini muvofiqlashtirib boradi. 
 “Saxovat” internat uylariga rasmiylashtirish uchun taqdim etilgan hujjatlarning haqqoniyligi yuzasidan mas’uliyat hududiy boshqarma boshliqlariga yuklanadi. 
 17. Hududiy boshqarmalarda boshqarma boshlig‘i buyrug‘i bilan tibbiy-ijtimoiy muassasalarga vasiylikka olinuvchilarni rasmiylashtirish uchun taqdim etilgan hujjatlarni o‘rganib chiqish bo‘yicha ishchi guruh (keyingi o‘rinlarda — ishchi guruh) tashkil etiladi.
 “Saxovat” internat uyiga rasmiylashtirilayotgan yolg‘iz keksaning, 18 yoshidan boshlab I va II guruh nogironligi bo‘lgan shaxsning hamda o‘zgalar parvarishiga muhtoj yolg‘iz yashovchi I guruh nogironligi bo‘lgan keksaning doimiy yashash yoki vaqtincha turgan joyidagi tuman (shahar) tibbiy-ijtimoiy xizmatlarni rivojlantirish bo‘limi (keyingi o‘rinlarda — hududiy bo‘lim) boshlig‘i nomiga berilgan arizasi asosida hududiy bo‘lim vasiylikka olinuvchilar hujjatlarining to‘liqligini tekshirib, ularni har bir vasiylikka olinuvchi bo‘yicha alohida jildlarga joylashtirgan holda hujjatlar qabul qilib olingan kundan boshlab 10 kun ichida hududiy boshqarmalarga yuboradi. 
 Ishchi guruh kamida 5 nafar a’zodan — hududiy bo‘lim boshlig‘i raisligida, shifokor-psixiatr va mahalliy internat uylarining davolash ishlari bo‘yicha o‘rinbosarlaridan iborat tarkibda tuziladi. 
 Hududiy bo‘limlar tomonidan quyidagi ma’lumotlar “Elektron hukumat” tizimining idoralararo integratsion platformasi orqali olinadi: 
 “Saxovat” internat uyiga rasmiylashtirilayotgan shaxsning shaxsini tasdiqlovchi hujjat;
 pensiya guvohnomasi (mavjud bo‘lsa);
 rasmiylashtirilayotgan shaxsga nogironlik belgilangan taqdirda tibbiy-ijtimoiy ekspert komissiyasi tomonidan berilgan nogironlik to‘g‘risidagi ma’lumotnoma;
 ro‘yxati O‘zbekiston Respublikasi Sog‘liqni saqlash vazirligi tomonidan tasdiqlangan shaklda sog‘lig‘ining holati to‘g‘risidagi tibbiy hujjatlar; 
 “Saxovat” internat uyiga rasmiylashtirilayotgan shaxsning 2 dona (6 sm x 4 sm hajmli) fotosurati; 
 tuman (shahar) hokimining yolg‘iz shaxs sifatida hisobga olish to‘g‘risidagi qarori nusxasi; 
 belgilangan tartibda tibbiy-ijtimoiy ekspert komissiyasi tomonidan berilgan nogironligi bo‘lgan shaxsni reabilitatsiya qilishning yakka tartibdagi dasturi. 
 18. “Saxovat” internat uylariga qabul qilinayotgan har bir shaxs uchun shaxsiy yig‘majild yuritiladi, unga ushbu Nizomning 17-bandida sanab o‘tilgan hujjatlar tikib qo‘yiladi. 
 Vasiylikka olinganlarning shaxsiy yig‘majildlari “Saxovat” internat uyi direktorida saqlanadi.
 19. Vasiylikka olinganlarga tibbiy xizmat ko‘rsatishni, ularni parvarishlashni yaxshilash hamda ularning ijtimoiy-mehnat reabilitatsiyasi bo‘yicha tadbirlarni amalga oshirish maqsadida ular saqlash rejimiga (o‘rin-to‘shaklar, kuzatish, saqlashning erkin tartibi), sog‘lig‘i, yoshi va shaxsiy xohishi hisobga olingan holda alohida bo‘limlar va xonalar bo‘yicha joylashtiriladi.
 20. Muayyan yashash joyiga ega bo‘lmagan shaxslar reabilitatsiya qilish markazlarida (keyingi o‘rinlarda — reabilitatsiya markazlari) saqlanayotgan, mazkur Nizomning 14-bandida ko‘rsatilgan shaxslar ichki ishlar organlari tomonidan “Saxovat” internat uylariga joylashtiriladi. 
 “Saxovat” internat uylariga joylashtirish uchun yuborish belgilangan tartibda reabilitatsiya markazi boshlig‘ining buyrug‘i asosida Agentlikning Maxsus komissiyasi qaroriga muvofiq amalga oshiriladi. 
 21. Reabilitatsiya markazlaridan “Saxovat” internat uylariga yuborilayotganlar mazkur Nizomning 15-bandida ko‘rsatilgan ko‘rsatmalar bo‘yicha tibbiy ko‘rikdan o‘tkaziladi. 
 Tibbiy ko‘rik reabilitatsiya markazlari tibbiyot xodimlari va tegishli mutaxassis shifokorlar tomonidan amalga oshiriladi. Tibbiy ko‘rik natijalari bo‘yicha yozma xulosa rasmiylashtiriladi. 
 22. Reabilitatsiya markazlarida saqlanayotgan shaxslarni “Saxovat” internat uylariga joylashtirish uchun quyidagi hujjatlar taqdim etiladi:
 “Saxovat” internat uylariga joylashtirish to‘g‘risida reabilitatsiya markazida saqlanayotgan mazkur Nizomning 14-bandida ko‘rsatilgan shaxslarning reabilitatsiya markazi boshlig‘i nomiga berilgan arizasi;
 “Saxovat” internat uyiga rasmiylashtirilayotganning shaxsi to‘g‘risidagi ma’lumotlar; 
 “Saxovat” internat uyiga rasmiylashtirilayotganning sog‘lig‘i holati bo‘yicha tibbiy xulosa; 
 ruhiy-asab kasalliklari, silga qarshi kurashish, onkologik hamda teri-tanosil kasalliklari dispanserlarining xulosalari; 
 “Saxovat” internat uyiga joylashtirilayotgan shaxsning 2 dona (6 sm x 4 sm hajmli) fotosurati; 
 “Saxovat” internat uyiga rasmiylashtirilayotgan shaxsning nogironligi aniqlangan taqdirda belgilangan tartibda tibbiy-ijtimoiy ekspert komissiyasi tomonidan berilgan nogironlik to‘g‘risidagi ma’lumotnomaning nusxasi ham taqdim etiladi. 
 Mazkur bandda ko‘rsatilgan barcha hujjatlar reabilitatsiya markazlari tomonidan to‘planadi. 
 23. Reabilitatsiya markazlarida “Saxovat” internat uylariga joylashtirilayotgan har bir shaxs uchun ikki nusxada shaxsiy yig‘majild yuritiladi, unga ushbu Nizomning 22-bandida ko‘rsatib o‘tilgan hujjatlar tikib qo‘yiladi. 
 “Saxovat” internat uylariga rasmiylashtirilayotgan shaxslarning shaxsiy yig‘majildlarining bir nusxasi saqlash uchun “Saxovat” internat uyi direktoriga belgilangan tartibda taqdim etiladi.
 24. “Saxovat” internat uylarida vasiylikka olinganlarning tibbiy-ijtimoiy ta’minoti to‘liq davlat ta’minoti asosida amalga oshiriladi.
 25. “Saxovat” internat uylaridagi vasiylikka olinganlar belgilangan tartibda quyidagilar bilan ta’minlanadi:
 inson sha’nini va qadr-qimmatini kamsitmaydigan insoniy munosabatda bo‘lish; 
 qarindoshlar, tanishlar va do‘stlari bilan telefon orqali so‘zlashuvlar yo‘li bilan aloqa bog‘lash, boshqa aloqa vositalari va uchrashuvlar orqali muloqotda bo‘lish, jo‘natmalar, banderollar, buyumlar, xat va telegrammalarni olish va jo‘natish imkoniyati; 
 bepul ovqat, kiyim-kechak, poyabzal, shaxsiy gigiyena vositalari, boshqa buyumlar va tasdiqlangan normalar bo‘yicha yumshoq anjomlar bilan ta’minlanish; 
 bepul tibbiy yordam, jumladan ixtisoslashgan tibbiy yordam olish;
 internat uyi tomonidan o‘tkaziladigan ma’naviy-ma’rifiy va madaniy tadbirlar, shu jumladan konsert dasturlarida ishtirok etish;
 internat uylari tomonidan uyushtirilgan respublikadagi diqqatga sazovor joylarga va ziyoratgohlarga tashriflarda ishtirok etish;
 karantin sharoitlarida qarindoshlari va do‘stlari bilan onlayn muloqot qilish imkoniyati;
 ehtiyoj bo‘lganda, vasiylikka olinganlarni protez-ortopediya buyumlari va reabilitatsiyaning texnik vositalari bilan bepul ta’minlash;
 qonunchilik hujjatlariga muvofiq pensiya va nafaqalarini belgilangan tartibda olish.
 26. Vasiylikka olinganlar Agentlik va uning hududiy bo‘linmalari mansabdor shaxslarining, “Saxovat” internat uylari rahbarlari va xodimlarining qarorlari va xatti-harakatlari (harakatsizligi) yuzasidan shikoyat bildirish huquqiga ega.
 27. Vasiylikka olinganlarga tibbiy yordam ko‘rsatish “Saxovat” internat uylarining shtatdagi tibbiy xodimlari tomonidan, tibbiy ko‘rsatmaga muvofiq tegishli sog‘liqni saqlash muassasalari tomonidan ta’minlanadi.
 Vasiylikka olinganning sog‘lig‘i yomonlashganda yoki u vafot etganda ma’muriyat bu haqda uning qarindoshlari, tanishlari va do‘stlarini zudlik bilan xabardor qiladi. 
 28. Vafot etgan vasiylikka olinganni dafn etish bilan bog‘liq xarajatlar “Saxovat” internat uylarining xarajatlar smetalarida nazarda tutilgan mablag‘lar, shuningdek yuridik va jismoniy shaxslarning, qarindoshlarining homiylik xayriyalari hisobiga amalga oshiriladi. 
 29. Vasiylikka olinganning “Saxovat” internat uyi hududidan tashqariga chiqishi faqat “Saxovat” internat uyi rahbariyatining ruxsati bilan amalga oshiriladi. 
 Vasiylikka olingan o‘zboshimchalik bilan “Saxovat” internat uyi tashqarisiga chiqqan taqdirda ma’muriyat ushbu holat qayd etilgan vaqtdan boshlab zudlik bilan bu haqda ichki ishlar organlariga, Agentlikning tegishli hududiy boshqarmalariga xabar qiladi. 
 30. Vasiylikka olinganlarning qarindoshlari, tanishlari va do‘stlari ular bilan ko‘rishib turish huquqiga ega.
 31. Vasiylikka olinganlarni oziq-ovqat, kiyim-bosh, poyabzal, ashyoviy ta’minotning boshqa buyumlari va yumshoq anjomlar bilan ta’minlash normalari O‘zbekiston Respublikasi Moliya vazirligi va Agentlik tomonidan belgilanadi.
 32. Hududiy boshqarmalar har chorakda “Saxovat” internat uylarida vasiylikka olinganlar to‘g‘risidagi ma’lumotlarni Agentlik tomonidan belgilanadigan hisobot shakllariga muvofiq Agentlikka taqdim etadilar. 
 33. Vasiylikka olingan shaxslarni “Saxovat” internat uylaridan chiqarish: 
 Agentlikning tegishli hududiy boshqarmalari boshliqlari ruxsati bilan; 
 turar joy maydoni, yashash uchun mablag‘lar va o‘z-o‘ziga xizmat ko‘rsatish imkoniyati mavjud bo‘lganda yoki vasiylikka olinganni ta’minlash va zarur darajada parvarishlashga qodir bo‘lgan qarindoshlarining iltimosiga ko‘ra, shuningdek navbatdagi tibbiy ko‘rikdan o‘tkazishda III guruh nogironligi belgilanganda (mehnat bo‘yicha tavsiyalar mavjud bo‘lganda) amalga oshiriladi.
 34. “Saxovat” internat uylaridan chiqarishda vasiylikka olinganga quyidagi hujjatlar beriladi:
 “Saxovat” internat uyida bo‘lganlik to‘g‘risidagi ma’lumotnoma;
 sog‘lig‘ining holati to‘g‘risidagi ma’lumotnoma (tibbiy hujjatlar).
 35. “Saxovat” internat uyi direktori vasiylikka olinganlarni “Saxovat” internat uylariga qabul qilish va ulardan chiqarish uchun ushbu Nizom va “Saxovat” internat uyi ustavi talablariga muvofiq shaxsan javob beradi. 
 36. Vasiylikka olinganlarga tibbiy-ijtimoiy yordam ko‘rsatish maqsadida “Saxovat” internat uylarida tibbiy-psixologik komissiya (keyingi o‘rinlarda — komissiya) tashkil etiladi. Komissiya “Saxovat” internat uyining mutaxassis xodimlaridan iborat bo‘ladi. Komissiya tarkibi “Saxovat” internat uyi direktorining buyrug‘i bilan tasdiqlanadi. Komissiya tarkibiga majburiy tartibda komissiyani boshqaradigan “Saxovat” internat uyining direktori, “Saxovat” internat uyi direktorining davolash ishlari bo‘yicha o‘rinbosarlari, shifokor-psixiatr kiradi.
 37. Komissiya vasiylikka olinganlarni doimiy ijtimoiy-psixologik kuzatuvini “Saxovat” internat uyi direktori tomonidan tasdiqlangan ijtimoiy-psixologik kuzatuv dasturi asosida amalga oshiradi. 
 Komissiya quyidagi vazifalarni bajaradi: 
 vasiylikka olinganlarning tibbiy abilitatsiya va reabilitatsiya jarayonlarini kuzatish va zarur korreksion ishlarni tashkil etish; 
 vasiylikka olinganlarning ijtimoiy hamda psixologik moslashuvchanligini o‘rganish va tegishli tavsiyalar berish; 
 komissiya vasiylikka olinganlarning huquqlari va qonuniy manfaatlarini himoya qilish; 
 tashxis, psixologik-profilaktik, korreksiya, maslahat va reabilitatsiya ishlarini amalga oshirish;
 tibbiy-ijtimoiy-psixologik muammolarni aniqlash;
 nogironligi bo‘lgan shaxsni reabilitatsiya qilishning yakka tartibdagi dasturini amalga oshirish.
 38. “Saxovat” internat uylariga ishga qabul qilish qonunchilik hujjatlarida belgilangan tartibda amalga oshiriladi.
 39. Tibbiy xizmat ko‘rsatish “Saxovat” internat uylarining tibbiyot xodimlari tomonidan amalga oshiriladi, ular (ma’muriyat bilan bir qatorda) vasiylikka olinganlarning sog‘lig‘i, ovqatlanish rejimi va sifati, davolash-profilaktika tadbirlarining o‘tkazilishi hamda sanitariya qoidalari, normalari va gigiyena normativlariga rioya etilishi uchun javob beradilar. “Saxovat” internat uylarida davolash-maslahat yordami va o‘tkazilgan davolash-profilaktika tadbirlarini tahlil qilish tegishli Agentlikning hududiy boshqarmasi bilan kelishgan holda Sanitariya-epidemiologik osoyishtalik va jamoat salomatligi xizmati organlari tomonidan amalga oshiriladi.
 40. “Saxovat” internat uylari moddiy-texnika bazasini mustahkamlash, qurilish-rekonstruksiya ishlari, tibbiy-ijtimoiy xizmat hamda psixologik ta’minot Agentlik tomonidan belgilanadigan tartibda amalga oshiriladi. Bu ishlarni amalga oshirishda “Muruvvat” va “Saxovat” internat uylari faoliyatini qo‘llab-quvvatlash respublika vasiylik kengashi (keyingi o‘rinlarda — Vasiylik kengashi) Agentlikka uslubiy-amaliy yordam ko‘rsatadi.
 41. “Saxovat” internat uylarining ma’muriyati “Saxovat” internat uylari mutaxassis xodimlarining kasbiy mahorati doimiy takomillashtirib borilishi uchun javob beradi. 
 42. “Saxovat” internat uylarining xodimlari quyidagi huquqlarga ega:
 “Saxovat” internat uyini boshqarishda ushbu Nizomda belgilangan tartibda qatnashish; 
 kasb sha’nini va qadr-qimmatini himoya qilish; 
 sog‘liqni saqlash tizimidagi tegishli muassasalarda bepul tibbiy ko‘rikdan o‘tish; 
 tibbiyot xodimlari — Sog‘liqni saqlash vazirligi tizimidagi ta’lim muassasalari va tibbiyot markazlarida bepul malaka oshirish; 
 qonunchilik hujjatlarida belgilangan ijtimoiy imtiyozlar va kafolatlarga ega bo‘lish.
 43. “Saxovat” internat uylarining xodimlari quyidagilarga majbur: 
 ushbu Nizom normalariga va ichki mehnat tartib-qoidalariga, kasbiy odob-axloq qoidalariga qat’iy rioya etishga;
 vasiylikka olinganlarga tibbiy-ijtimoiy yordamning, ijtimoiy-psixologik va tibbiy kuzatib borishning yuqori samaradorligini ta’minlash;
 o‘z kasb malakasini muntazam oshirib borish.
 44. “Saxovat” internat uylari xodimlari va rahbarlarining lavozim majburiyatlari qonunchilik hujjatlari, ushbu Nizom, shuningdek “Saxovat” internat uylari ustavlari bilan belgilanadi. 
 45. “Saxovat” internat uylarini boshqarish demokratiya, oshkoralik va “Saxovat” internat uyi jamoasining jamoatchilik bilan o‘zaro hamkorligi tamoyillari asosida amalga oshiriladi.
 46. “Saxovat” internat uyiga bevosita rahbarlikni oliy ma’lumotga ega bo‘lgan direktor amalga oshiradi. Direktorni lavozimga tayinlash va lavozimdan ozod etish Qoraqalpog‘iston Respublikasi, viloyatlar va Toshkent shahar hokimligi tavsiyasiga ko‘ra “Muruvvat” va “Saxovat” internat uylari faoliyatini qo‘llab quvvatlash respublika vasiylik kengashi bilan kelishgan holda qonunchilik hujjatlarida belgilangan tartibda Agentlik direktori tomonidan amalga oshiriladi. 
 47. Direktor “Saxovat” internat uyida tibbiy-ijtimoiy yordam hamda maishiy xizmatning ahvoli uchun to‘liq javob beradi.
 48. “Saxovat” internat uyi direktori:
 “Saxovat” internat uyi nomidan ish ko‘radi va uning manfaatlarini ifodalaydi;
 “Saxovat” internat uyi vakolatiga kiradigan masalalar bo‘yicha qarorlar qabul qiladi va o‘z zimmasiga yuklangan vazifalarning bajarilishi uchun shaxsan javob beradi;
 qonunchilik hujjatlarida va “Saxovat” internat uyi ustavida belgilangan tartibda “Saxovat” internat uyi mol-mulkini tasarruf etadi va shartnomalar tuzadi;
 direktor o‘z o‘rinbosarlari o‘rtasida vazifalarni taqsimlaydi, ularning vakolatlarini va javobgarlik darajasini belgilaydi;
 o‘z vakolatlari doirasida “Saxovat” internat uyining barcha xodimlari va shu internat uyida yashayotgan vasiylikka olinganlar uchun majburiy bo‘lgan buyruqlar chiqaradi va ko‘rsatmalar beradi;
 tegishli organlarga ko‘rib chiqish uchun “Saxovat” internat uyining moddiy-texnika bazasini mustahkamlash, tibbiy-ijtimoiy xizmat ko‘rsatishni takomillashtirish, malakali kadrlar bilan ta’minlash va “Saxovat” internat uyi faoliyatining boshqa masalalari bo‘yicha tegishli organlarga takliflar kiritadi hamda xodimlar bilan mehnat shartnomalari tuzadi;
 tegishli buyruq chiqarish va qonunchilik hujjatlariga muvofiq boshqa vakolatlar yo‘li bilan rag‘batlantirish va intizomiy tanbeh berish choralarini qo‘llaydi;
 mazkur Nizomning 12-bandida ko‘rsatilgan “Saxovat” internat uyining belgilangan vazifa va funksiyalarini o‘z vaqtida va sifatli bajarilishini ta’minlaydi.
 49. “Saxovat” internat uylarining ma’muriyati “Saxovat” internat uylarida yashaydigan vasiylikka olinganlar tomonidan jamoatchilik asosida hamda “Saxovat” internat uyi tomonidan tasdiqlanadigan amaldagi nizomlar asosida faoliyat yuritadigan madaniy-maishiy komissiya, jamoatchilik kengashi yordamida quyidagi maishiy va madaniy xizmatlar ko‘rsatishni tashkil etadi: 
 belgilangan tartibda turoperatorlar va turagentlar bilan shartnoma tuzgan holda muntazam ravishda “Saxovat” internat uylaridagi keksalarning respublikamizdagi diqqatga sazovor joylar va ziyoratgohlarga tashriflarini uyushtirish;
 umumiy o‘rta ta’lim maktablari yuqori sinf o‘quvchilari, oliy va professional ta’lim muassasalarining talabalari va yoshlarning biriktirilgan tibbiy-ijtimoiy muassasalarda “ikki avlod” uchrashuvlarini tashkil etish, ular bilan turli madaniy-ma’rifiy tadbirlarni o‘tkazish, ularning holidan xabar olish, ta’lim muassasalarida o‘tkaziladigan “keksalar ma’rifati” soatiga taklif qilish;
 “Saxovat” internat uylarida konsert dasturlari, ma’naviy-ma’rifiy, madaniy tadbirlar yil davomida o‘tkazib borilishi yuzasidan tasdiqlangan reja-jadval asosida tashkil etish;
 “Saxovat” internat uylarida yashovchi keksalar va nogironligi bo‘lgan shaxslar uchun kutubxona faoliyatini tashkil etish va uni zarur resurslar bilan boyitib borish;
 vasiylikka olingan shaxslarning “Saxovat” internat uyi faoliyatidan norozi bo‘lgan taqdirda hamda internat uyida 3-martadan ortiq ichki tartib qoidalariga rioya etmasdan, qolgan yashovchilar tinchligini buzish holatlarini yuzaga keltirgan shaxslar bo‘yicha “Saxovat” internat uyi maishiy-madaniy komissiya xulosasiga asosan ularni boshqa “Saxovat” internat uyiga o‘tkazish yuzasidan taklif kiritish.
 50. “Saxovat” internat uylarida vasiylikka olinganlarni ta’minlashning, quyidagilarni nazarda tutuvchi maxsus shart-sharoit ta’minlanadi:
 hududni himoya qilish;
 vasiylikka olinganlarni ham bir-birlarining, ham atrofdagilarning salbiy ta’siridan yuqori darajada himoya qilish;
 uning hududidan tashqariga erkin chiqishni cheklash;
 vasiylikka olinganlarni sutka davomida, shu jumladan uxlash uchun ajratilgan vaqtda ham nazorat qilish.
 51. “Saxovat” internat uylarining xonalarini jihozlash va ulardan foydalanish texnika xavfsizligi qoidalariga va sanitariya qoidalari, normalari va gigiyena normativlariga muvofiq amalga oshiriladi.
 52. “Saxovat” internat uylari faoliyatini moliyalashtirish Qoraqalpog‘iston Respublikasi budjeti, viloyatlar va Toshkent shahar mahalliy budjetlaridan ajratiladigan mablag‘lar, jismoniy va yuridik shaxslarning homiylik xayriyalari va qonunchilik hujjatlarida taqiqlanmagan boshqa manbalar hisobiga amalga oshiriladi. 
 53. “Saxovat” internat uylari belgilangan tartibda tashkilot tomonidan tasdiqlangan va tegishli moliya organlarida ro‘yxatdan o‘tkazilgan xarajatlar smetasi asosida moliyalashtiriladi.
 54. Budjet va budjetdan tashqari mablag‘larni sarflash qonunchilik hujjatlariga muvofiq amalga oshiriladi.
 55. Shtatlar jadvali Agentlik tomonidan O‘zbekiston Respublikasi Moliya vazirligi bilan kelishgan holda qabul belgilanadigan namunaviy shtatlarga muvofiq tasdiqlanadi.
 56 “Saxovat” internat uylari qonunchilik hujjatlarida belgilangan moliya va statistika hisobotlarini yuritadi.
 57. “Saxovat” internat uylarining moliya-xo‘jalik faoliyatini nazorat qilish belgilangan tartibda moliya organlari tomonidan amalga oshiriladi.
 58. “Saxovat” internat uylarini qayta tashkil etish va tugatish qonunchilik hujjatlarida belgilangan tartibda amalga oshiriladi. 
 1. Ushbu Nizom O‘zbekiston Respublikasi Tibbiy-ijtimoiy xizmatlarni rivojlantirish agentligining (keyingi o‘rinlarda — Agentlik) “Muruvvat” nogironligi bo‘lgan shaxslar uchun internat uylarini (keyingi o‘rinlarda — “Muruvvat” internat uylari) maqomi, asosiy vazifalari va funksiyalari, shuningdek, ularning faoliyatini tashkil etish tartibini belgilaydi. 
 2. “Muruvvat” internat uylari O‘zbekiston Respublikasida doimiy yashaydigan, ruhiyatida sezilarli yoki ancha sezilarli nuqsonlar bor bo‘lgan, 18 yoshidan boshlab I va II guruhlar nogironligi bo‘lgan shaxslari (keyingi o‘rinlarda — vasiylikka olinuvchilar) uchun tibbiy-ijtimoiy xizmatlarni ko‘rsatadigan davlat tibbiy-ijtimoiy muassasalari hisoblanadi.
 3. “Muruvvat” internat uylari o‘z faoliyatida O‘zbekiston Respublikasi Konstitutsiyasiga va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, Agentlikning buyruqlariga, boshqa qonunchilik hujjatlariga, ushbu Nizomga, shuningdek o‘z ustavlariga amal qiladi.
 4. “Muruvvat” internat uylari Agentlik tomonidan Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan kelishgan holda belgilangan tartibda tashkil etilishi, qayta tashkil etilishi yoki tugatilishi mumkin.
 5. “Muruvvat” internat uylari tugatilganda Agentlik tomonidan vasiylikka olinganlarning belgilangan tartibda boshqa “Muruvvat” internat uylariga o‘tkazilishi ta’minlanadi.
 6. “Muruvvat” internat uylarida vasiylikka olinganlarga tibbiy xizmat ko‘rsatish sifati, sanitariya qoidalari, normalari va gigiyena normativlariga rioya qilish hamda ixtisoslashtirilgan tibbiy yordam ko‘rsatish yuzasidan nazorat Agentlik hamda Sanitariya-epidemiologik osoyishtalik va jamoat salomatligi xizmati organlari tomonidan amalga oshiriladi. 
 7. “Muruvvat” internat uylari ustavlari Agentlik tomonidan tasdiqlanadi.
 8. “Muruvvat” internat uylari faoliyati Qoraqalpog‘iston Respublikasi, viloyatlar va Toshkent shahar tibbiy-ijtimoiy xizmatlarni rivojlantirish boshqarmalari (keyingi o‘rinlarda — hududiy boshqarmalar) tomonidan muvofiqlashtiriladi.
 9. “Muruvvat” internat uylaridagi o‘rinlar soni Agentlik tomonidan Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan kelishgan holda, sanitariya qoidalari, normalari va gigiyena normativlariga majburiy rioya etgan holda belgilanadi.
 10. “Muruvvat” internat uylarida davolash-mehnat va faollashtiruvchi terapiyani amalga oshirish uchun davolash-ishlab chiqarish (mehnat) ustaxonalari, shuningdek, “Muruvvat” internat uylari qishloq joylarda joylashgan hollarda zarur anjomlarga, asbob-uskunalarga va transportga ega bo‘lgan yordamchi xo‘jalik tashkil etiladi.
 11. “Muruvvat” internat uylari tibbiy-ijtimoiy xizmatlar ko‘rsatadigan davlat tibbiy-ijtimoiy muassasa sifatida davlat xizmatlari markazlarida ro‘yxatdan o‘tkaziladi.
 12. Quyidagilar “Muruvvat” internat uylarining asosiy vazifalari hisoblanadi:
 nogironligi bo‘lgan shaxslarga ijtimoiy xizmat ko‘rsatish, ularni sog‘lomlashtirish va qo‘llab-quvvatlash, ularning sifatli tibbiy-ijtimoiy yordam olishlari uchun qulay shart-sharoitlarni yaratish;
 nogironligi bo‘lgan shaxslarning ijtimoiy-huquqiy himoya qilinishini ta’minlash;
 nogironligi bo‘lgan shaxslarni ijtimoiy moslashtirish, ularga o‘z qiziqishlaridan kelib chiqib kasb-hunar o‘rgatish;
 dastlabki tibbiy yordam ko‘rsatish, sog‘liqni saqlash tizimining yuqori malakali mutaxassislarini jalb etgan holda, nogironligi bo‘lgan shaxslarni har yili ikki marta tibbiy ko‘rikdan o‘tkazish, sog‘lomlashtirish va ixtisoslashtirilgan statsionarlarda davolashni tashkil qilish;
 nogironligi bo‘lgan shaxslarni protez-ortopediya buyumlari, reabilitatsiyaning texnik vositalari (eshitish apparatlari, nogironlar aravachalari, hassa va qo‘ltiqtayoqlar, yurish moslamalari), shaxsiy gigiyena vositalari bilan ta’minlash;
 nogironligi bo‘lgan shaxslarga ko‘rsatiladigan tibbiy-ijtimoiy xizmatlarni muntazam takomillashtirib borish; 
 ma’naviy-ma’rifiy va madaniy tadbirlarni, shu jumladan konsert dasturlarini tashkil etish orqali nogironligi bo‘lgan shaxslarning madaniy hayotda faol ishtirok etishlarini ta’minlash.
 13. “Muruvvat” internat uylari ularga yuklangan asosiy vazifalarga muvofiq quyidagi funksiyalarni bajaradilar:
 a) nogironligi bo‘lgan shaxslarga ijtimoiy xizmat ko‘rsatish, ularni sog‘lomlashtirish va qo‘llab-quvvatlash, ularning sifatli tibbiy-ijtimoiy yordam olishlari uchun qulay shart-sharoitlarni yaratish sohasida:
 “Muruvvat” internat uylarida vasiylikka olinganlarning tibbiy-ijtimoiy ta’minotini to‘liq davlat tomonidan amalga oshirilishini ta’minlaydi;
 vasiylikka olinganlarga malakali mutaxassislar tomonidan o‘z vaqtida va sifatli ijtimoiy, maishiy va madaniy xizmat ko‘rsatilishini ta’minlaydi;
 vasiylikka olinganlarning salomatligini mustahkamlash va davolanishlari uchun zarur shart-sharoitlarni yaratadi;
 biriktirilgan tibbiyot muassasalari, o‘rta, professional va oliy ta’lim muassasalari bilan aniq chora-tadbirlar asosida ish jarayonini tashkil etadi;
 b) nogironligi bo‘lgan shaxslarning ijtimoiy-huquqiy himoya qilinishini ta’minlash sohasida:
 vasiylikka olinganlarning huquq va qonuniy manfaatlari huquqiy himoya qilinishini ta’minlaydi;
 nogironligi bo‘lgan shaxslarning huquqlari to‘g‘risidagi qonunchilik hujjatlarining ijrosini ta’minlash sohasidagi muammolarni o‘z vaqtida bartaraf qiladi va Agentlikka tegishli takliflar kiritib boradi;
 v) nogironligi bo‘lgan shaxslarni ijtimoiy moslashtirish, ularga o‘z qiziqishlaridan kelib chiqib, kasb-hunar o‘rgatish sohasida:
 kasbiy va ijtimoiy reabilitatsiya qilish uchun zarur shart-sharoitlarni yaratish, mavjudlarini takomillashtirishga yo‘naltirilgan tadbirlarni amalga oshiradi;
 muntazam ilg‘or xorijiy tajribalarni joriy etish yuzasidan Agentlikka takliflar kiritadi;
 g) dastlabki tibbiy yordam ko‘rsatish, sog‘liqni saqlash tizimining yuqori malakali mutaxassislarini jalb etgan holda nogironligi bo‘lgan shaxslarni bepul har yili ikki marta chuqurlashtirilgan tibbiy ko‘rikdan o‘tkazish, rejali sog‘lomlashtirish va ixtisoslashtirilgan statsionarlarda davolashni tashkil qilish sohasida:
 dastlabki tibbiy yordam ko‘rsatishni ta’minlashda muassasani birinchi tibbiy yordam uchun zarur dori vositalari va malakali tibbiyot xodimlari bilan ta’minlaydi;
 vasiylikka olinganlarni har yili ikki marta sog‘liqni saqlash tizimidagi biriktirilgan muassasalar va oliy tibbiy ta’lim muassasalarining malakali mutaxassislarini jalb qilgan holda chuqurlashtirilgan tibbiy ko‘rikdan o‘tkazadi;
 tibbiy ko‘rsatmaga muvofiq belgilangan tartibda ambulator, statsionar va ixtisoslashgan tibbiy yordam ko‘rsatish va davolash choralarini ko‘radi;
 d) nogironligi bo‘lgan shaxslarni protez-ortopediya buyumlari, reabilitatsiyaning texnik vositalari (eshitish apparatlari, nogironlar aravachalari, hassa va qo‘ltiqtayoqlar, yurish moslamalari), shaxsiy gigiyena vositalari bilan ta’minlash sohasida:
 vasiylikka olinganlarni tibbiy ko‘rsatkichlar bo‘yicha protez-ortopediya buyumlari, reabilitatsiyaning texnik vositalari bilan ta’minlaydi;
 vasiylikka olinganlarni ehtiyojga muvofiq shaxsiy gigiyena vositalari bilan ta’minlaydi;
 e) nogironligi bo‘lgan shaxslarga ko‘rsatiladigan tibbiy-ijtimoiy xizmatlarni muntazam takomillashtirib borish sohasida: 
 vasiylikka olinganlarga tibbiy-ijtimoiy xizmat ko‘rsatish samaradorligini oshirish va takomillashtirishga qaratilgan yangi uslub va ijtimoiy texnologiyalarni tatbiq etadi va Agentlikka tegishli takliflar kiritadi;
 j) ma’naviy-ma’rifiy va madaniy tadbirlarni, shu jumladan konsert dasturlari tashkil etish orqali nogironligi bo‘lgan shaxslarning madaniy hayotda faol ishtirok etishlarini ta’minlash sohasida:
 “Muruvvat” internat uylarida muntazam madaniy-ma’rifiy tadbirlarni o‘tkazib boradi;
 turli ko‘rik-tanlovlar va ko‘rgazmalar tashkil etadi hamda vasiylikka olingan shaxslar ishtiroki natijasida kelajakka umid, intilishlarini orttirish hamda vaqtlarini sermazmun o‘tishiga shart-sharoit yaratadi.
 14. “Muruvvat” internat uylari qonunchilik hujjatlarida belgilangan tartibda pullik xizmatlar ko‘rsatish, jumladan, kunduzgi qatnov hamda internat tizimi (haftasiga 6 kungacha kelish) shaklida pullik xizmat ko‘rsatishi mumkin. 
 15. “Muruvvat” internat uylariga O‘zbekiston Respublikasida doimiy yashaydigan, ruhiyatida sezilarli yoki ancha sezilarli nuqsonlar bor bo‘lgan, 18 yoshidan boshlab I va II guruhlar nogironligi bo‘lgan shaxslar qabul qilinadi.
 16. “Muruvvat” internat uylariga quyidagi tashxislar bilan vasiylikka olinganlar qabul qilinadi: 
 mo‘tadil darajadagi aqliy zaiflik; 
 og‘ir darajadagi aqliy zaiflik; 
 chuqur darajadagi aqliy zaiflik; 
 qoldiq shizofreniya; 
 demensiya. 
 17. Quyidagilar “Muruvvat” internat uylariga qabul qilishga qarshi ko‘rsatmalar hisoblanadi: 
 tez-tez, har oyda 5-martadan ko‘p tutqanoq xurujlari sodir bo‘ladigan epilepsiya, seriyali tutqanoq xurujlariga, epileptik statusga, namozshomsimon ong xiralashish holatlariga, disforiyalarga moyillik;
 bemorning o‘zi va atrofdagilar uchun xavfli bo‘lgan qo‘pol va xulqiy buzilishlar sabab bo‘ladigan ruhiy kasalliklar;
 jarayonning faol bosqichidagi sil kasalligi;
 yuqumli teri va soch kasalliklari;
 o‘tkir yuqumli kasalliklar;
 salbiy jarayondagi, yomon holatda o‘tadigan shish kasalliklari va retsidivlari;
 tanosil kasalliklari.
 “Muruvvat” internat uylariga qabul qilish chog‘ida yuqori harorat yoki noaniq etiologiyali toshma aniqlangan shaxslar hududiy davolash profilaktika muassasalariga yuboriladi.
 18. Qabul qilish bo‘sh o‘rinlar mavjud bo‘lgan taqdirda amalga oshiriladi.
 “Muruvvat” internat uylari erkaklar va ayollar uchun alohida-alohida tashkil etiladi. Erkaklar va ayollar uchun alohida-alohida internat uylari tashkil etishning iloji bo‘lmagan hollarda erkaklar va ayollarni bitta internat uyda, lekin alohida korpuslarda joylashtirishga yo‘l qo‘yiladi.
 19. “Muruvvat” internat uylariga yuborish, shuningdek biridan ikkinchisiga o‘tkazish Agentlikning Vasiylikka olinuvchilarni tibbiy-ijtimoiy muassasalarga yuborish, shuningdek biridan ikkinchisiga o‘tkazish (ko‘chirish) bo‘yicha doimiy faoliyat yurituvchi maxsus komissiyasi (keyingi o‘rinlarda — Maxsus komissiya) qaroriga muvofiq hududiy boshqarma boshlig‘ining buyrug‘i asosida amalga oshiriladi. 
 Maxsus komissiya tarkibi kamida 5 nafar a’zodan, shu jumladan Maxsus komissiya raisi va kotibidan iborat bo‘ladi.
 Maxsus komissiya hududiy boshqarmalarning vasiylikka olinuvchilarni tibbiy-ijtimoiy muassasalarga rasmiylashtirish masalalari bo‘yicha ishlarini muvofiqlashtirib boradi. 
 “Muruvvat” internat uylariga rasmiylashtirish uchun taqdim etilgan hujjatlarning haqqoniyligi yuzasidan mas’uliyat hududiy boshqarma boshliqlariga yuklanadi. 
 20. Hududiy boshqarmalarda boshqarma boshlig‘i buyrug‘i bilan tibbiy-ijtimoiy muassasalarga vasiylikka olinuvchilarni rasmiylashtirish uchun taqdim etilgan hujjatlarni o‘rganib chiqish bo‘yicha ishchi guruh (keyingi o‘rinlarda — ishchi guruh) tashkil etiladi. 
 Ota-onaning, farzandlikka oluvchining, vasiylik va homiylik bo‘yicha davlat organi vakili tomonidan tayinlangan vasiy yoki homiyning vasiylikka olinayotganni “Muruvvat” internat uyiga rasmiylashtirish uchun doimiy yashash yoki vaqtincha turgan joyidagi tuman (shahar) tibbiy-ijtimoiy xizmatlarni rivojlantirish bo‘limi (keyingi o‘rinlarda — hududiy bo‘lim) boshlig‘i nomiga murojaati arizasi asosida hududiy bo‘lim vasiylikka olinuvchilar hujjatlarining to‘liqligini tekshirib, ularni har bir vasiylikka olinuvchi bo‘yicha alohida jildlarga joylashtirgan holda hujjatlar qabul qilib olingan kundan boshlab 10 kun ichida hududiy boshqarmalarga yuboradi. 
 Ishchi guruh kamida 5 nafar a’zodan — hududiy bo‘lim boshlig‘i raisligida, shifokor-psixiatr va mahalliy internat uylarining davolash ishlari bo‘yicha o‘rinbosarlaridan iborat tarkibda tuziladi. 
 Hududiy bo‘limlar tomonidan quyidagi ma’lumotlar “Elektron hukumat” tizimining idoralararo integratsion platformasi orqali olinadi: 
 “Muruvvat” internat uyiga rasmiylashtirilayotganning shaxsini tasdiqlovchi hujjat; 
 vasiylikka olinayotgan shaxsni “Muruvvat” internat uyiga rasmiylashtirish to‘g‘risida ariza berayotgan ota-ona, farzandlikka oluvchi, vasiy yoki homiy shaxsini tasdiqlovchi hujjat; 
 pensiya guvohnomasi (mavjud bo‘lsa); 
 ruhiy kasallik bilan dispanser hisobida turishi yoki turmasligini tasdiqlovchi hujjat;
 belgilangan tartibda tibbiy-ijtimoiy ekspert komissiyasi tomonidan berilgan nogironlik to‘g‘risidagi ma’lumotnoma;
 ro‘yxati O‘zbekiston Respublikasi Sog‘liqni saqlash vazirligi tomonidan tasdiqlangan shaklda sog‘liqning holati to‘g‘risidagi tibbiy hujjatlar;
 “Muruvvat” internat uyiga rasmiylashtirilayotgan shaxsning 2 dona (6 sm x 4 sm hajmli) fotosurati; 
 belgilangan tartibda tibbiy-ijtimoiy ekspert komissiyasi tomonidan berilgan nogironligi bo‘lgan shaxsni reabilitatsiya qilishning yakka tartibdagi dasturi.
 21. “Muruvvat” internat uylariga qabul qilinayotgan har bir shaxs uchun shaxsiy yig‘majild yuritiladi, unga ushbu Nizomning 20-bandida ko‘rsatib o‘tilgan hujjatlar tikib qo‘yiladi. 
 Vasiylikka olinganlarning shaxsiy yig‘majildlari “Muruvvat” internat uyi direktorida saqlanadi.
 22. Vasiylikka olinganlarga tibbiy xizmat ko‘rsatishni, ularni parvarishlashni yaxshilash hamda ularning ijtimoiy mehnat reabilitatsiyasi bo‘yicha tadbirlarni amalga oshirish maqsadida ular saqlash rejimiga (o‘rin-to‘shaklar, kuzatish, saqlashning erkin tartibi), sog‘lig‘i, yoshi va shaxsiy xohishiga muvofiq holda alohida bo‘limlar va xonalar bo‘yicha joylashtiriladi.
 23. Muayyan yashash joyiga ega bo‘lmagan shaxslar reabilitatsiya qilish markazlarida (keyingi o‘rinlarda — reabilitatsiya markazlari) saqlanayotgan, mazkur Nizomning 15-bandida ko‘rsatilgan shaxslar ichki ishlar organlari tomonidan “Muruvvat” internat uylariga joylashtiriladi. 
 “Muruvvat” internat uylariga joylashtirish uchun yuborish belgilangan tartibda reabilitatsiya markazi boshlig‘ining buyrug‘i asosida Agentlikning Vasiylikka olinuvchilarni tibbiy-ijtimoiy muassasalarga yuborish, shuningdek biridan ikkinchisiga o‘tkazish (ko‘chirish) bo‘yicha doimiy faoliyat yurituvchi maxsus komissiyasi qaroriga muvofiq amalga oshiriladi. 
 24. Reabilitatsiya markazlaridan “Muruvvat” internat uylariga yuborilayotganlar mazkur Nizomning 17-bandida ko‘rsatilgan ko‘rsatmalar bo‘yicha tibbiy ko‘rikdan o‘tkaziladi.
 Tibbiy ko‘rik reabilitatsiya markazlari tibbiyot xodimlari va tegishli mutaxassis shifokorlar tomonidan amalga oshiriladi. Tibbiy ko‘rik natijalari bo‘yicha yozma xulosa rasmiylashtiriladi. 
 25. Reabilitatsiya markazlarida saqlanayotgan shaxslarni “Muruvvat” internat uylariga joylashtirish uchun quyidagi hujjatlar taqdim etiladi:
 “Muruvvat” internat uyiga rasmiylashtirilayotgan shaxsning shaxsini tasdiqlovchi hujjat; 
 “Muruvvat” internat uyiga rasmiylashtirilayotgan shaxsning sog‘lig‘i holati bo‘yicha tibbiy xulosa; 
 ruhiy-asab kasalliklari, silga qarshi kurashish, onkologik hamda teri-tanosil kasalliklari dispanserlarining xulosalari; 
 “Muruvvat” internat uyiga joylashtirilayotgan shaxsning 2 dona (6 sm x 4 sm hajmli) fotosurati; 
 belgilangan tartibda tibbiy-ijtimoiy ekspert komissiyasi tomonidan berilgan nogironlik to‘g‘risidagi ma’lumotnoma. 
 Mazkur bandda ko‘rsatilgan barcha hujjatlar reabilitatsiya markazlari tomonidan to‘planadi. 
 26. Reabilitatsiya markazlarida “Muruvvat” internat uylariga joylashtirilayotgan har bir shaxs uchun ikki nusxada shaxsiy yig‘majild yuritiladi, unga ushbu Nizomning 20-bandida ko‘rsatib o‘tilgan hujjatlar tikib qo‘yiladi. 
 “Muruvvat” internat uylariga rasmiylashtirilayotgan shaxslarning shaxsiy yig‘majildlari bir nusxasi saqlash uchun “Muruvvat” internat uyi direktoriga belgilangan tartibda taqdim etiladi. 
 27. “Muruvvat” internat uylarida vasiylikka olinganlarning tibbiy-ijtimoiy ta’minoti to‘liq davlat ta’minoti asosida amalga oshiriladi. 
 28. “Muruvvat” internat uylaridagi vasiylikka olinganlar belgilangan tartibda quyidagilar bilan ta’minlanadi:
 inson sha’nini va qadr-qimmatini kamsitmaydigan insoniy munosabatda bo‘lish; 
 qarindoshlar, tanishlar va do‘stlari bilan telefon orqali so‘zlashuvlar yo‘li bilan aloqa bog‘lash, boshqa aloqa vositalari va uchrashuvlar orqali muloqotda bo‘lish, jo‘natmalar, banderollar, buyumlar, xat va telegrammalarni olish va jo‘natish; 
 bepul ovqat, kiyim-kechak, poyabzal, boshqa buyumlar va tasdiqlangan normalar bo‘yicha yumshoq anjomlar bilan ta’minlanish; 
 bepul tibbiy yordam, jumladan ixtisoslashgan tibbiy yordam olish; 
 internat uyi tomonidan o‘tkaziladigan ma’naviy-ma’rifiy va madaniy tadbirlar, shu jumladan konsert dasturlarida ishtirok etish; 
 karantin sharoitlarida yaqinlari bilan onlayn muloqot qilish; 
 ehtiyoj bo‘lganda, vasiylikka olinganlarni protez-ortopediya buyumlari va reabilitatsiyaning texnik vositalari bilan bepul ta’minlash. 
 29. Vasiylikka olinganlar Agentlik va uning hududiy bo‘linmalari mansabdor shaxslarining, “Muruvvat” internat uylari rahbarlari va xodimlarining qarorlari va xatti-harakatlari (harakatsizligi) yuzasidan shikoyat bildirish huquqiga ega. 
 30. Vasiylikka olinganlarga tibbiy yordam ko‘rsatish “Muruvvat” internat uylarining shtatdagi tibbiy xodimlari tomonidan, tibbiy ko‘rsatmaga muvofiq tegishli sog‘liqni saqlash muassasalari tomonidan ta’minlanadi.
 Vasiylikka olinganning sog‘lig‘i yomonlashganda yoki u vafot etganda ma’muriyat bu haqda uning qarindoshlari, tanishlari va do‘stlarini zudlik bilan xabardor qiladi.
 31. Vafot etgan vasiylikka olinganni dafn etish bilan bog‘liq xarajatlar “Muruvvat” internat uylarining xarajatlar smetalarida nazarda tutilgan mablag‘lar, shuningdek yuridik va jismoniy shaxslarning, qarindoshlarining homiylik xayriyalari hisobiga amalga oshiriladi.
 32. Vasiylikka olinganning “Muruvvat” internat uyi hududidan tashqariga chiqishi faqat “Muruvvat” internat uyi rahbariyatining ruxsati bilan amalga oshiriladi.
 Vasiylikka olingan o‘zboshimchalik bilan “Muruvvat” internat uyi tashqarisiga chiqqan taqdirda ma’muriyat ushbu holat qayd etilgan vaqtdan boshlab zudlik bilan bu haqda ichki ishlar organlariga, Agentlikning hududiy boshqarmalariga xabar qiladi.
 33. Vasiylikka olinganlarning “Muruvvat” internat uylaridan vaqtinchalik ketishiga, vrachning ketish mumkinligi to‘g‘risidagi xulosasini hisobga olgan holda, ko‘pi bilan 1 oy muddatga ruxsat berilishi mumkin. Buning uchun direktorning roziligi bilan, qarindoshlari va boshqa shaxslarning yozma majburiyati mavjud bo‘lishi kerak.
 34. Vasiylikka olinganlarni oziq-ovqat, kiyim-bosh, poyabzal, ashyoviy ta’minotning boshqa buyumlari va yumshoq anjomlar bilan ta’minlash normalari O‘zbekiston Respublikasi Moliya vazirligi va Agentlik tomonidan belgilanadi.
 35. Qarindoshlar vasiylikka olinganlar bilan biror-bir cheklanishsiz, lekin boshqa vasiylikka olinganlarga zarar yetkazmasdan ko‘rishib turish, shuningdek “Muruvvat” internat uylarining tibbiy-ijtimoiy faoliyati, vasiylikka olinganning tibbiy-ijtimoiy reabilitatsiyasining borishi bilan tanishish huquqiga ega. 
 36. “Muruvvat” internat uylarida yashovchi vasiylikka olinganlar ma’muriyat ruxsati bilan o‘zlariga tegishli buyumlardan foydalanishlari mumkin.
 37. Hududiy boshqarmalar har chorakda “Muruvvat” internat uylarida vasiylikka olinganlar to‘g‘risidagi ma’lumotlarni Agentlik tomonidan belgilanadigan hisobot shakllariga muvofiq Agentlikka taqdim etadilar.
 38. Vasiylikka olinganni “Muruvvat” internat uylaridan chiqarish:
 Agentlik hududiy boshqarmasi boshliqlarining ruxsati bilan; 
 turar joy maydoni, yashash uchun mablag‘lar va o‘ziga o‘zi xizmat ko‘rsatish imkoniyati mavjud bo‘lganda shaxsning shaxsiy arizasiga binoan yoki vasiylikka olinganni ta’minlash va zarur darajada parvarishlashga qodir bo‘lgan qarindoshlarining iltimosiga ko‘ra, shuningdek, navbatdagi tibbiy ko‘rikdan o‘tkazishda III guruh nogironligi belgilanganda (mehnat bo‘yicha tavsiyalar mavjud bo‘lganda) amalga oshiriladi.
 39. “Muruvvat” internat uylaridan chiqarishda vasiylikka olinganga quyidagi hujjatlar beriladi:
 “Muruvvat” internat uyida bo‘lganlik to‘g‘risidagi ma’lumotnoma;
 sog‘lig‘ining holati to‘g‘risidagi ma’lumotnoma (tibbiy hujjatlar);
 nogironligi bo‘lgan shaxsni reabilitatsiya qilishning yakka tartibdagi dasturi.
 40. “Muruvvat” internat uyidan ketishda vasiylikka olinganlarga mavsum bo‘yicha ularga biriktirilgan kiyim-bosh, ichki kiyimlar, poyabzallar beriladi, shuningdek uning “Muruvvat” internat uyida saqlanayotgan shaxsiy buyumlari qaytarib beriladi.
 41. “Muruvvat” internat uyi direktori vasiylikka olinganlarni “Muruvvat” internat uylariga qabul qilish va ulardan chiqarish uchun ushbu Nizom va “Muruvvat” internat uyi ustavi talablariga muvofiq shaxsan javob beradi.
 42. Vasiylikka olinganlarga tibbiy-ijtimoiy yordamni ko‘rsatish maqsadida “Muruvvat” internat uylarida tibbiy-psixologik komissiya (keyingi o‘rinlarda — komissiya) tashkil etiladi. Komissiya “Muruvvat” internat uyining mutaxassis xodimlaridan iborat bo‘ladi. Komissiya tarkibi “Muruvvat” internat uyi direktorining buyrug‘i bilan tasdiqlanadi. Komissiya tarkibiga majburiy tartibda komissiyani boshqaradigan “Muruvvat” internat uyining direktori, “Muruvvat” internat uyi direktorining davolash ishlari bo‘yicha o‘rinbosarlari, shifokor-psixiatr kiradi.
 43. Komissiya vasiylikka olinganlarni doimiy ijtimoiy-psixologik kuzatuvini “Muruvvat” internat uyi direktori tomonidan tasdiqlangan ijtimoiy-psixologik kuzatuv dasturi asosida amalga oshiradi.
 Komissiyasi quyidagi vazifalarni bajaradi:
 vasiylikka olinganlarning tibbiy abilitatsiya va reabilitatsiya jarayonlarini kuzatish va zarur korreksion ishlarni tashkil etish;
 vasiylikka olinganlarning ijtimoiy hamda psixologik moslashuvchanligini o‘rganish va tegishli tavsiyalar berish;
 komissiya vasiylikka olinganlarning huquqlari va qonuniy manfaatlarini himoya qilish;
 tashxis, psixologik-profilaktik, korreksiya, maslahat va reabilitatsiya ishlarini amalga oshirish;
 vasiylikka olinganlarning ota-onasi (qarindoshlari) yoki ularning o‘rnini bosuvchilar bilan maslahat va reabilitatsiya ishlarini bajarish;
 tibbiy-ijtimoiy-psixologik muammolarni aniqlash;
 nogironligi bo‘lgan shaxsni reabilitatsiya qilishning yakka tartibdagi dasturini amalga oshirish.
 44. Xodimlarni ishga qabul qilish qonunchilik hujjatlarida belgilangan tartibda amalga oshiriladi.
 45. Tibbiy xizmat ko‘rsatish “Muruvvat” internat uylarining tibbiyot xodimlari tomonidan amalga oshiriladi, ular (ma’muriyat bilan bir qatorda) vasiylikka olinganlarning sog‘lig‘i, ovqatlanish rejimi va sifati, davolash-profilaktika tadbirlarining o‘tkazilishi hamda sanitariya qoidalari, normalari va gigiyena normativlariga rioya etilishi uchun javob beradilar. “Muruvvat” internat uylarida davolash-maslahat yordami va o‘tkazilgan davolash-profilaktika tadbirlarini tahlil qilish tegishli Agentlik bilan kelishgan holda Sanitariya-epidemiologik osoyishtalik va jamoat salomatligi xizmati organlari tomonidan amalga oshiriladi.
 “Muruvvat” internat uylarida yashovchi nogironligi bo‘lgan shaxslarning salomatlik ko‘rsatkichlarini alohida dastur asosida muntazam ravishda baholab borish, ularni ixtisoslashtirilgan ilmiy-amaliy tibbiyot markazlariga biriktirish, bepul davolash va sog‘lomlashtirish yo‘li bilan tibbiy yordam amalga oshiriladi.
 46. “Muruvvat” internat uylari moddiy-texnika bazasini mustahkamlash, qurilish-rekonstruksiya ishlari, tibbiy-ijtimoiy xizmat hamda psixologik ta’minot Agentlik tomonidan belgilanadigan tartibda amalga oshiriladi. Bu ishlarni amalga oshirishda “Muruvvat” va “Saxovat” internat uylari faoliyatini qo‘llab-quvvatlash respublika vasiylik kengashi (keyingi o‘rinlarda — Vasiylik kengashi) Agentlikka uslubiy-amaliy yordam ko‘rsatadi.
 47. “Muruvvat” internat uylarining ma’muriyati “Muruvvat” internat uylari mutaxassis xodimlarining kasbiy mahorati doimiy takomillashtirib borilishi uchun javob beradi.
 48. “Muruvvat” internat uylarining xodimlari quyidagi huquqlarga ega:
 “Muruvvat” internat uyini boshqarishda mazkur Nizomda belgilangan tartibda qatnashish;
 kasb sha’nini va qadr-qimmatini himoya qilish;
 sog‘liqni saqlash tizimidagi tegishli muassasalarda bepul tibbiy ko‘rikdan o‘tish; 
 tibbiyot xodimlari Sog‘liqni saqlash vazirligi tizimidagi ta’lim muassasalari va tibbiyot markazlarida bepul malaka oshirish;
 qonunchilik hujjatlarida belgilangan ijtimoiy imtiyozlar va kafolatlarga ega bo‘lish.
 49. “Muruvvat” internat uylarining xodimlari quyidagilarga majbur:
 mazkur Nizom normalariga va ichki mehnat tartib-qoidalariga, kasbiy axloq-odob qoidalariga qat’iy amal qilish;
 vasiylikka olinganlarga tibbiy-ijtimoiy yordamning, ijtimoiy-psixologik va tibbiy kuzatib borishning yuqori samaradorligini ta’minlash;
 o‘z kasb malakasini muntazam oshirib borish.
 50. “Muruvvat” internat uylari xodimlari va rahbarlarining lavozim majburiyatlari qonunchilik hujjatlari, ushbu Nizom, shuningdek “Muruvvat” internat uylari ustavlari bilan belgilanadi.
 51. “Muruvvat” internat uylarini boshqarish demokratiya, oshkoralik tamoyillari bo‘yicha va “Muruvvat” internat uyi jamoasining jamoatchilik bilan o‘zaro hamkorligi tamoyillari asosida amalga oshiriladi.
 52. “Muruvvat” internat uyiga bevosita rahbarlikni oliy ma’lumotga ega bo‘lgan direktor amalga oshiradi. Direktorni lavozimga tayinlash va lavozimdan ozod etish Qoraqalpog‘iston Respublikasi, viloyatlar va Toshkent shahar hokimligi tavsiyasiga ko‘ra “Muruvvat” va “Saxovat” internat uylari faoliyatini qo‘llab-quvvatlash Respublika vasiylik kengashi bilan kelishgan holda qonunchilik hujjatlarida belgilangan tartibda Agentlik direktori tomonidan amalga oshiriladi.
 53. Direktor “Muruvvat” internat uyida tibbiy-ijtimoiy yordam hamda maishiy xizmatning ahvoli uchun to‘liq javob beradi.
 54. “Muruvvat” internat uyi direktori:
 “Muruvvat” internat uyi nomidan ish ko‘radi va uning manfaatlarini ifodalaydi;
 “Muruvvat” internat uyi vakolatiga kiradigan masalalar bo‘yicha qarorlar qabul qiladi va o‘z zimmasiga yuklangan vazifalarning bajarilishi u